عبد اللہ بن طاہر

**عبد اللہ بن طاہر خراسانی** (تقریباً 798ء – 844ء/845ء) طاہری حکومت کا ایک مشہور حکمران تھا، جس نے 828ء سے اپنی وفات تک خراسان پر حکومت کی اور اسے طاہری حکمرانوں میں سب سے نمایاں تصور کیا جاتا ہے۔
## خراسان کی گورنری
جب عبد اللہ کے والد طاہر بن حسین 207 ہجری (822ء) میں وفات پا گئے تو خلیفہ المامون نے عبد اللہ کو خراسان کی ولایت سونپی۔ عبد اللہ نے خراسان پر اپنے بھائی طلحہ کو نائب مقرر کیا، جس نے سات سال تک حکومت کی۔
### نصر بن شبث کی بغاوت کا خاتمہ
عبد اللہ بن طاہر نے 209ھ (824ء) میں مشہور باغی نصر بن شبث کو امان دے کر ہتھیار ڈالنے پر مجبور کیا اور اس طرح عباسی خلافت کو ایک خطرناک بغاوت سے نجات دلائی۔

### عبد اللہ بن طاہر کی مصر میں فتوحات
211ھ (826ء) میں عبد اللہ نے فوج کے ساتھ مصر کا رخ کیا، جہاں کے گورنر عبید اللہ بن سری خلیفہ کے خلاف بغاوت کر چکے تھے۔ عبد اللہ نے انھیں خلیفہ کی اطاعت کا حکم دیا۔ ابن سری نے خفیہ طور پر عبد اللہ کو ایک قیمتی تحفہ رشوت کے طور پر بھیجا، مگر عبد اللہ نے انکار کرتے ہوئے لکھا:

بالآخر، 5 صفر 211ھ (17 مئی 826ء) کو ابن سری نے ہتھیار ڈال دیے اور عبد اللہ مصر کا گورنر بن گیا۔
عبد اللہ نے مختصر مدت میں مصر میں امن قائم کیا، معاشی و سماجی ترقی کی اور جامع عمرو بن العاص (جامع عتیق) کی تعمیر و توسیع کروائی۔ انھوں نے عبدلی تربوز کی زراعت بھی متعارف کروائی، جو ان کے نام سے منسوب ہے۔ خلیفہ مأمون نے انھیں ایک سال کا خراج بطور انعام دیا، جسے عبد اللہ نے عوام میں تقسیم کر دیا۔

### بابک خرمی کی تحریک
مصر سے واپسی کے بعد عبد اللہ کو بڑی عزت و تکریم کے ساتھ بغداد میں خوش آمدید کہا گیا۔ اسی وقت بابک خرمی کی خطرناک تحریک اٹھی، جو مال و جان اور عورتوں کی حلت کی قائل تھی۔ اس تحریک نے "فاطمہ بنت ابی مسلم خراسانی" سے نسبت جوڑ کر ایرانی قوم پرستی کا نعرہ بلند کیا۔ عباسی فوجی کمانڈر محمد بن حمید اس تحریک کو ختم کرنے میں ناکام رہے۔

213ھ (828ء) میں خلیفہ نے عبد اللہ بن طاہر کو اس تحریک کو ختم کرنے کے لیے بھیجا، مگر بابک خرمی نے آذربائیجان کے پہاڑوں میں پناہ لے لی، جس کی وجہ سے عبد اللہ کو محاصرہ ترک کر کے خراسان واپس لوٹنا پڑا۔

### مازبار کی بغاوت
عبد اللہ نے طبرستان میں ایک اور باغی مازبار کے خلاف کامیاب فوجی کارروائی کی، جو مزدکی عقائد کا پیروکار اور اسلام کا دشمن تھا۔ عبد اللہ نے تین فوجی دستے بھیج کر اسے شکست دی، گرفتار کیا اور زنجیروں میں جکڑ کر خراسان لایا۔

### طاہری حکومت
طاہری حکومت، خلیفہ کی براہ راست ولایت نہیں تھی بلکہ نیم خود مختار حکومت تھی جو موروثی طور پر چلتی تھی۔ عبد اللہ بن طاہر نے انتظامی اصلاحات کیں، افسران پر سخت نگرانی رکھی، عدل و انصاف کو فروغ دیا اور خراسان جیسے سرحدی علاقے کو مضبوط قلعہ بنا دیا۔

اس نے فوجی انتظامات کو بہتر بنانے کے لیے نیشاپور کے باہر ایک نئی فوجی بستی شاذیاخ قائم کی، تاکہ شہری و فوجی زندگی میں تنازع نہ ہو۔ عدالتی نظام کو منظم کیا، اہل علِم و دیانت قاضی مقرر کیے اور خط کتابت کے لیے حمام زاجل (پیغامبر کبوتروں) کا استعمال کیا تاکہ مرکزی حکومت سے بہتر رابطہ قائم رکھا جا سکے۔

### تہذیب و ثقافت
عبد اللہ بن طاہر کے دور میں زرعی و صنعتی ترقی ہوئی۔ نئی نہریں، قوانین، زرعی اصلاحات متعارف ہوئیں۔ مختلف شہروں میں مخصوص صنعتیں فروغ پائیں:
مرو: ریشمی و سوتی کپڑے
کِرکان: لکڑی سازی
طبرستان: قالین و فرنیچر
ماوراء النہر: دھات سازی، اسلحہ سازی، چمڑا، مٹی کے برتن
اس سب کا نتیجہ تجارت کے فروغ اور بازاروں کی ترقی کی صورت میں نکلا، مثلاً نیشاپور اور کرمان کی مشہور مارکیٹیں۔

### علمی و فکری احیاء
عبد اللہ بن طاہر خود بھی شاعر اور فصیح عربی دان تھا۔ اس نے اہلِ علم، شعرا، فقہا کو سپورٹ کیا۔ اس کے دربار سے جُڑے اہم نام:
ابو عبید قاسم بن سلام (مؤلف، 224ھ/839ء وفات)
کلثوم عنابی (شاعر)
یوحنا بن ماسویہ (ماہر طبیب، جس نے اس کے لیے "کتاب الصداع" لکھا)
### وفات
عبد اللہ بن طاہر نے پوری زندگی اپنی ریاست کے استحکام، علم و عدل اور ترقی کے لیے وقف کی۔ وہ 11 ربیع الاول 230ھ (26 نومبر 844ء) کو 48 سال کی عمر میں وفات پا گیا۔

## حوالہ جات

* "'Abdallah b. Taher." *Encyclopaedia Iranica.*. 17 September 2006. 

زمرہ:840ء کی دہائی کی وفیات
زمرہ:840ء کی دہائی کی پیدائشیں
زمرہ:790ء کی دہائی کی پیدائشیں
زمرہ:عباسی جنرل
زمرہ:آل طاہر
زمرہ:نویں صدی میں ایشیا کے حکمران
زمرہ:نویں صدی کی ایرانی شخصیات
زمرہ:ویکی ڈیٹا والے صفحات
زمرہ:صفحات مع خاصیت P1545
زمرہ:والد ویکی ڈیٹا سے ماخوذ
زمرہ:844ء کی وفیات
زمرہ:صفحات مع ویکی ڈیٹا حوالہ جات
زمرہ:798ء کی پیدائشیں